Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 359/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»QUESO CASTELLANO«

EU-nr.: PGI-ES-02307 — 20.4.2017

BOB ()BGB (X)

1. Betegnelse

»Queso Castellano«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Queso Castellano« er en fuldfed eller ekstra fuldfed ost, der er fremstillet ved hjælp af enzymatisk koagulering og intens presning, og som har en lang holdbarhed. Den fremstilles af rå eller pasteuriseret fåremælk fra bedrifter beliggende i regionen Castilla y León, og lagringstiden er mindst 30 dage for oste med en vægt på 1,5 kg eller derunder og 60 dage for andre formater. Når modningen er slut, har »Queso Castellano« følgende egenskaber:

— en veldefineret skorpe uden skimmel, med eventuelle mærker (fra forme eller lærred) og med en farve, der varierer fra lysegul til brun. Skorpen kan være naturlig eller belagt med godkendte produkter

— en fast og kompakt ostemasse, hvis farve går fra råhvid eller lysegul til beige og er meget klar, og som har nogle få små porer eller huller, der typisk er runde, og som er ujævnt fordelt. Den har følgende fysiske og kemiske egenskaber: — fedtindhold i tørstoffet: mindst 45 % — tørstofindhold: mindst 45 % — proteinindhold i tørstoffet: mindst 25 % — natriumchlorid i tørstoffet: højst 3,26 % — pH: mellem 4,7 og 5,7

— aroma: moderat intens, men med en ret bred variationsskala, der er domineret af en mælkeagtig, animalsk (fra arten) og karamelagtig aroma. Dufter i mindre grad af smør, frugt og grøntsager samt meget svagt af tørret frugt. Disse nuancer bliver stærkere, efterhånden som osten modnes

— lugt- og smagsfornemmelse: en stærk smagsintensitet, som både er syrlig og salt. Moderat animalsk og karamelagtig aroma. Med nuancer af tørret frugt og en fin frugt- og planteagtig aroma. Osten har en let skarphed, en moderat høj fasthed og en let afsluttende eftersmag. Alle disse sanseindtryk forstærkes, efterhånden som osten modnes

— konsistens: fast og moderat opløselig ost, som er let klæbende, elastisk, smuldrende og granuleret.

»Queso Castellano« er cylinderformet med en diameter og en maksimal højde på henholdsvis 25 cm og 15 cm og en vægt på højst 3,8 kg.

Den kan markedsføres hel, i portioner, i skiver og revet.

3.3. Foder (kun for produkter af animalsk oprindelse) og råvarer (kun for forarbejdede produkter)

»Queso Castellano« fremstilles af fåremælk fra bedrifter beliggende i regionen Castilla y León.

Fåreavlen i denne region bygger på ekstensiv, semi-ekstensiv eller intensiv drift, og de to sidstnævnte typer er de mest udbredte.

I de ekstensive eller semi-ekstensive driftssystemer græsser dyrene i det afgrænsede område. Deres føde består delvist af græs, men for en stor dels vedkommende også af stubmarker. Under vækstpausen om vinteren, i de perioder, hvor behovet er størst, i perioder med fodermangel på grund af ugunstige vejrforhold og ved intensiv drift består dyrenes foder af grøntfoder og navnlig af vikke, havre og lucerne, hvor de mest almindelige konserveringsmetoder er høtørring, dehydrering og ensilering. Andre foderplanter, der systematisk anvendes som foder til dyrene, er kornhalm og proteinafgrøder. Dette grøntfoder suppleres i varierende omfang med foderblandinger for at sikre, at dyrenes forsyning med næringsstoffer er konstant, både hvad angår mængde og kvalitet.

Mindst 50 % af den samlede mængde foder til dyrene skal stamme fra regionen Castilla y León.

Mælken kommer fra en fuldstændig og uafbrudt malkning af sunde og velnærede dyr og skal indsamles og transporteres under gode hygiejneforhold. Der anvendes sødmælk, som skal være ren og fri for forurenende stoffer, konserveringsmidler, antibiotika og ethvert produkt, der kunne have en negativ indflydelse på ostens fremstilling, modning eller opbevaring.

Ved produktionens start skal mælken have følgende analytiske egenskaber:

fedtindhold: mindst 5,2 %

proteinindhold: mindst 4,6 %

totalt tørstofindhold: mindst 15,9 %

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen og ostens fremstilling og modning.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

»Queso Castellano« kan markedsføres hel, i portioner, i skiver og revet, når blot den er upåklageligt emballeret og mærket, så dens oprindelse klart kan identificeres.

Produkter, der er beregnet til konsum, skal være forsynet med en kontroletiket til identifikation af den beskyttede geografiske betegnelse. Den skal være påsat på en sådan måde, at den ikke kan genbruges.

De enkelte virksomheders kommercielle etiketter skal bære betegnelsen »Indicación Geográfica Protegida — Queso Castellano« ledsaget af EU-symbolet og betegnelsens logo.

Betegnelsens logo ser ud som følger:

4. Kort angivelse af det geografiske områdes afgrænsning

Den selvstyrende region Castilla y León.

5. Tilknytning til det geografiske område

Beskyttelsen af »Queso Castellano« som beskyttet betegnelse bygger på produktets traditioner, særpræg og omdømme.

I det 16. og 17. århundrede spillede fårehold en vigtig rolle i regionen Castilla y León. Fåremælken var yderst letfordærvelig og blev udsat for de skiftende vejrforhold i dette område, hvor klimaet var ekstremt. Det var således vanskeligt at transportere den over lange afstande under ordentlige forhold, og derfor blev osten ikke produceret i stor målestok, men som et håndværksprodukt, der blev fremstillet af fårehyrderne eller fåreejerne. De anvendte en løbe, som stammede fra det seneste lam, der var blevet slagtet på bedriften, og lavede glimrende oste takket være deres erfaring og knowhow. De producenter, der fremstillede den største mængde ost, solgte dem på markederne i deres region eller i de store byer, såsom markederne i Villalón og Medina, og dermed fik de en ekstra indtægt.

De vigtigste ostemejerier med traditionel produktion blev oprettet i begyndelsen af det 20. århundrede. De indsamlede mælk fra de omkringliggende områder, hvor malkningen fandt sted om morgenen, og transporterede mælken til mejeriet, hvor den blev forarbejdet til ost. Det var sådan, at produktionen af »Queso Castellano« begyndte i regionen Castilla y León. Produktionen har fortsat sin udvikling med hensyn til størrelse, teknologiniveau, hygiejne og kontrol med råvarerne og det færdige produkt, men den har bevaret sin håndværksmæssige karakter.

I dag råder regionen Castilla y León over en stor mængde råvarer af høj kvalitet, da det er den førende region i Spanien både med hensyn til opdræt af malkefår og den mængde fåreost, der produceres.

»Queso Castellano« nævnes udtrykkeligt i visse historiske og litterære dokumenter, bl.a. i Carlos García del Cerros værk España. El país de los cien quesos (1996) i kapitlet med titlen »De Tartesos a la Mesta y algo más«, som omhandler et dokument fra den 14. december 1442 af Diego Hurtado de Mendoza, der var anklager i en lang række byer i det nordlige Spanien, navnlig Santander, hvor der blev fastsat et skøn og en pris for alle varer, der blev handlet og solgt i regionen, efter ordre fra kong Alfonso V af Aragonien: »Et og et kvart pund queso castellano svarer til 20 unser, og værdien er fastsat til fem kobberskillinger. Et pund ost fra Holland eller Flandern svarer til 10 unser og 20 skillinger. Et pund ost af typen »asadero« eller »pasiego« (fra Valles Pasiegos) med sin egen unse-enhed svarer til seks skillinger.«

Det er fra anden halvdel af det 20. århundrede og i forbindelse med industrialiseringen, at »Queso Castellano« krydser provinsens grænser og bliver kendt på hele det nationale område. Dermed bliver denne ost nævnt og beskrevet hyppigere, navnlig i kataloger, turistguider og kulinariske guidebøger, hvor det bekræftes, at produktet er en traditionel specialitet fra regionen Castilla y León. Det drejer sig navnlig om:

— Carlos Moro Gonzalez' bøger Guía práctica de los Quesos de España (1985), Los Queso de Castilla y León (1983), Guía práctica de los quesos de España (1989) og Los Quesos de Valladolid (1992)

— Queso Españoles af Simone Ortega, forlaget Alianza, 1987

— Los Quesos, Cenzano, I., udgivet af Antonio Madrid Vicente, 1992

— Catálogo de Queso de España, Canut, E., Navarro, E., udgivet af Spaniens ministerium for landbrug, fiskeri og fødevarer, Madrid 1990

— La enciclopedia mundial del queso (»The World Encyclopedia of Cheese«), Juliet Harbutt, med opskrifter af Roz Denny, forlaget Buenos Aires, 1999

— Manual del Gourmet del Queso (»Gourmet's Guide Cheese«) af Brigitte Engelmann og Peter Holler, forlaget Ullmann, 2009

— El libro del Queso. La mejor selección. Notas de Cata. Más de 750 quesos. Como disfrutarlo (»World Cheese Book. The finest selection. Tasting notes. Over 750 cheeses. How to enjoy«) af Juliet Harbutt, udgivet af H. BLUME, 2009.

På grund af klima- og jordbundsforholdene har Castilla y León altid været en region, der var særligt velegnet til landbrug og husdyrhold, navnlig fåreavl. Regionens kontinentale middelhavsklima og kontrasterne i landskabet, der er fladt i regionens midte og omkranset af bjerge, fremmer en varieret vegetation.

Opdrættet af malkefår i Castilla y León var baseret på ekstensiv drift, hvor græsmarker (hvoraf nogle blev kunstvandet alt efter deres beliggenhed) og stubmarker helt eller delvist udgjorde dyrenes føde. Som følge af landdistrikternes affolkning har sektoren i de seneste årtier udviklet sig i retning af et mere udbredt staldopdræt, hvilket har medført en størrelsesændring og omstrukturering af bedrifterne, der har benyttet sig af de lokale naturressourcer som dyrefoder. Dyrenes fodertype er kendetegnet ved en mindre tilførsel af pigmenter og umættede fedtsyrer, hvilket i sidste ende afspejler sig i mælken, som har et lavt fedtindhold (lave koncentrationer af stearinsyre, oliesyre og rumensyre) samt et lavt tørstof -og pigmentindhold, hvilket giver den en mindre olieagtig konsistens og en mindre gul farve. Denne mælk giver en ost med en karakteristisk fedtsyreprofil, der — kombineret med fugt- og syreindholdet i »Queso Castellano«-ostemassen — giver osten sin karakteristiske og særlige farve.

»Queso Castellano« er en ost med en fast og kompakt ostemasse uden huller eller med små hulrum. Osten har en fyldig og intens smag, men er mere syrlig i munden end andre lignende oste på grund af dens højere fugtighedsgrad og en lidt lavere pH-værdi, der skyldes presnings- og modningsfaserne i den traditionelle fremstillingsproces.

»Queso Castellano« er meget populær på markeder på landet, i butikker, i store supermarkeder og i specialforretninger. »Queso Castellano«-ostens omdømme værdsættes også takket være de restauratører i regionen, som tilbyder den i deres sortiment af regionale oste eller lader den indgå i deres retter. »Queso Castellano«-ostens nationale og internationale omdømme fremgår desuden af de talrige priser, som producenterne har modtaget i meget prestigefyldte konkurrencer, f.eks. World Cheese Awards eller Cincho Awards.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/registros/2018_09_25_Q_CASTELLANO_Pliego_de_Condiciones.pdf

(1) EUT L 343 af 14.12.2012, s. 1.